เอสเอ็มอีผวาดอกเบี้ยขยับ
หอการค้าไทย ห่วงดอกเบี้ยขึ้นกระทบต้นทุนเอสเอ็มอีพุ่ง แนะทำบัญชีเดียวช่วยเปิดทางเข้าถึงแหล่งเงินทุนง่ายขึ้น
8 ก.พ. 2562

หอการค้าไทย ห่วงดอกเบี้ยขึ้นกระทบต้นทุนเอสเอ็มอีพุ่ง แนะทำบัญชีเดียวช่วยเปิดทางเข้าถึงแหล่งเงินทุนง่ายขึ้น
นายธนวรรธน์ พลวิชัย รองอธิการบดีอาวุโสวิชาการและงานวิจัย และผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยถึงผลสำรวจดัชนีสถานการณ์ธุรกิจเอสเอ็มอี ไตรมาส 4/2561 อยู่ที่ 43.7 ปรับตัวเพิ่มขึ้น 0.5 จุด จากไตรมาสก่อนหน้า และคาดว่าในไตรมาส 1/2562 จะปรับตัวเพิ่มขึ้นไปอยู่ที่ระดับ 43.9 โดยมองว่าสถานการณ์ธุรกิจของภาคเอสเอ็มอีจะเริ่มปรับตัวดีขึ้นต่อเนื่องตั้งแต่ไตรมาส 4 ที่ผ่านมา แม้จะไม่ดีมาก แต่ก็ยัง อยู่ในระดับที่ประคองให้ธุรกิจสามารถเดินหน้าต่อไปได้
ขณะที่ดัชนีความสามารถในการทำธุรกิจ ในไตรมาส 4/2561 อยู่ที่ระดับ 50.4 ปรับตัวเพิ่มขึ้น 0.1 จุดจากไตรมาสก่อนหน้า และคาดว่าในไตรมาส 1/2562 จะปรับเพิ่มขึ้นไปอยู่ที่ระดับ 50.6 ส่วนดัชนีความยั่งยืนของธุรกิจ ในไตรมาส 4/2561 อยู่ที่ระดับ 52.8 ลดลง 0.3 จุด และคาดว่าในไตรมาส 1/2562 จะปรับตัวเพิ่มขึ้นไปอยู่ที่ระดับ 53.1 ถือเป็นระดับการเติบโตอย่างยั่งยืนมากขึ้น
สำหรับดัชนีความสามารถในการแข่งขันของเอสเอ็มอี ในไตรมาส 4/2561 อยู่ที่ระดับ 49 ปรับตัวเพิ่มขึ้น 0.4 จุด และคาดว่าไตรมาส 1/2562 จะปรับเพิ่มขึ้นไปอยู่ที่ระดับ 49.2 ซึ่งสอดคล้องกับภาพรวมเศรษฐกิจที่ค่อยๆ ฟื้นตัวขึ้นอย่างต่อเนื่อง
ทั้งนี้ มองว่า ไตรมาส 1/2562 มีหลายปัจจัยที่จะมีความชัดเจนมากขึ้น ซึ่งมีความสำคัญในการฟื้นตัวของเศรษฐกิจประเทศ อาทิ ความชัดเจนเรื่องสงครามการค้า แผน Brexit ของอังกฤษ การเลือกตั้งที่จะทำให้เกิดเงินสะพัดในระบบเศรษฐกิจ
"ผลจากการประชุมคณะกรรมการนโยบายการเงิน (กนง.) เมื่อวันที่ 6 ก.พ.  ซึ่งมีมติ 4 ต่อ 2 เสียง ให้คงอัตราดอกเบี้ยนั้น ถือเป็นการส่งสัญญาณว่าอาจจะมีการปรับขึ้นอัตราดอกเบี้ยนโยบายได้อีก 0.25-0.50% ในปีนี้ ซึ่งทำให้เอสเอ็มอีจำเป็นต้องปรับตัว เช่น การทำบัญชีให้ถูกต้องซึ่งจะช่วยให้เข้าถึงแหล่งเงินทุนได้อย่างมีประสิทธิภาพ" นายธนวรรธน์ กล่าว